ปล่อยพันธุ์ปลาน้ำจืด-กุ้งก้ามกรามกว่า 10 ล้านตัวทั่วประเทศ  ความมั่นคงทางด้านอาชีพ สร้างรายได้ สร้างคุณภาพชีวิตที่ดีแก่เกษตรกร
นายเฉลิมชัย สุวรรณรักษ์ อธิบดีกรมประมง กล่าวว่า กรมประมงได้จัดพิธีปล่อยพันธุ์ปลาน้ำจืดและพันธุ์กุ้งก้ามกรามกว่า 10 ล้านตัว ลงสู่แหล่งน้ำธรรมชาติทั่วประเทศ ภายใต้กิจกรรมจิตอาสา 1 เมษา วันข้าราชการไทย ร่วมใจเพื่อประชาชน เนื่องในวันข้าราชการพลเรือน เพื่อสร้างความอุดมสมบูรณ์และฟื้นฟูทรัพยากรสัตว์น้ำในแหล่งน้ำธรรมชาติ สร้างความมั่นคงทางอาหารและเพิ่มผลผลิตของทรัพยากรสัตว์น้ำในประเทศ ตอบสนองความต้องการของประชาชนในทุกมิติ ตลอดจนสร้างการรับรู้และปลูกจิตสำนึกในการอนุรักษ์ฟื้นฟูทรัพยากรสัตว์น้ำให้มีไว้ใช้ประโยชน์ได้อย่างยั่งยืน โดยพันธุ์สัตว์น้ำจืดที่ปล่อย ประกอบด้วย พันธุ์ปลาไทยกว่า 10 ชนิด และกุ้งก้ามกราม รวมจำนวนกว่า 10 ล้านตัว โดยปล่อยพันธุ์สัตว์น้ำลงสู่แหล่งน้ำทั่วประเทศ ตั้งแต่วันที่ 28 มีนาคม 2565 – 8 เมษายนนี้ ซึ่งเป็นไปตามนโยบายของรัฐมนตรีว่าการกระทรวงเกษตรและสหกรณ์ ที่ส่งเสริมให้มีการบริหารจัดการทรัพยากรและสิ่งแวดล้อมอย่างสมดุล มุ่งเน้นการแก้ไขปัญหาความมั่นคงทางอาหารให้ประชาชนอยู่ดีกินดี ชุมชนมีความมั่นคง มั่งคั่งและยั่งยืน อย่างไรก็ตาม หวังว่าจะเป็นส่วนหนึ่งในการแก้ปัญหาและช่วยบรรเทาความเดือดร้อนของประชาชนในปัจจุบัน ส่งผลให้เกิดความมั่นคงทางด้านอาชีพ สร้างรายได้และสร้างคุณภาพชีวิตที่ดีแก่เกษตรกร ชาวประมงและประชาชน ที่อยู่ในพื้นที่ใกล้แหล่งน้ำให้อยู่ดีกินดีตลอดไป